'Moenie Sharapova vir Franse Ope kies' | Netwerk24
'Moenie Sharapova vir Franse Ope kies'
Maria Sharapova moet nie in die binnebaan geplaas word om aanstaande maand by die Franse Ope na die tennisbaan terug te keer nie, meen Agnieszka Radwanska.
Agnieszka Radwanska meen Maria Sharapova moet nie 'n promotorskeuse in die Franse Ope wees nie.Foto: Getty Images
Sharapova, wat 'n skorsing vir die gebruik van verbode middels uitdien, het tans nie 'n plek op die amptelike wêreldranglys nie, en die soeklig is nou op die Franse Tennisfederasie wat moet besluit of sy 'n promotorskeuse vir Roland Garros sal wees.
Radwanska is van mening dat Sharapova nie na Grand Slams genooi moet word nie.
"Sy moet haar plek met goeie resultate verdien."
Andy Murray, die wêreld se voorste mansspeler, het ook sy afkeur met Sharapova se moontlike terugkeer te kenne gegee.
"Ek steek nie my standpunt weg nie. Ek dink dieselfde as Andy Murray," het Radwanska, wat Sharapova nog net twee keer in 15 wedstryde kon klop, gesê.
"Hierdie tipe toegang moet net gegee word aan spelers wat ranglyspunte weens beserings, siektes of ander ongelukke verloor het.
"Nie vir spelers wat weens opkikkers geskors is nie. Maria moet haar loopbaan op 'n ander manier, dalk met kleiner toernooie, herbou," het Radwanska gesê.